b'\n_START_ARTICLE_\nJan Stenerud\n_START_PARAGRAPH_\nJan Stenerud (s. 26. marraskuuta 1942 Fetsundissa Norjassa) on norjalainen entinen amerikkalaisen jalkapallon pelaaja. H\xc3\xa4n pelasi uransa aikana AFL:ssa ja NFL:ssa 20 kauden ajan. H\xc3\xa4n pelasi 1967-69 AFL:n Kansas City Chiefsissa 1967-1969, samassa joukkueessa NFL:ssa 1970-1979. Lis\xc3\xa4ksi h\xc3\xa4n pelasi NFL:ssa Green Bay Packersissa 1980-1983 sek\xc3\xa4 Minnesota Vikingsissa 1984-85. Stenerud on ensimm\xc3\xa4inen Euroopassa syntynyt ja kasvanut henkil\xc3\xb6, joka on pelannut NFL:ssa._NEWLINE_Stenerud, joka oli Norjassa lupaava m\xc3\xa4kihypp\xc3\xa4\xc3\xa4j\xc3\xa4, saapui Montanan yliopistoon hiihtolajien stipendill\xc3\xa4. Norjalaisen toisena vuonna paikallinen baseball-valmentaja huomasi Stenerudin potkimassa jalkapalloa ilmeisen lahjakkaasti. Valmentaja v\xc3\xa4litti tiedon paikalliselle amerikkalaisen jalkapallojoukkueen valmentajalle, joka kosi Stenerudin mukaan joukkueeseen. Yliopistouransa aikana Stenerud potkaisi 59 jaardin pituisen potkumaalin, joka oli aikanaan yliopistosarjojen enn\xc3\xa4tys._NEWLINE_Stenerud oli yksi ensimm\xc3\xa4isist\xc3\xa4 pelaajista NFL:ssa, jonka vakituisena pelipaikkana oli potkaisija. H\xc3\xa4nen erinomaisen tarkkuutensa ansiosta Stenerud sai maineen yhten\xc3\xa4 liigan parhaista potkaisijoista. Kansas City Chiefs valitsi norjalaisen vuoden 1966 varaustilaisuuden kolmannella kierroksella. Stenerud voitti kauden 1969 Super Bowl IV:n Kansas City Chiefsissa. Finaalissa kaatui Minnesota Vikings luvuin 23-7 ja Stenerud teki 9 pisteen arvoiset kolme potkumaalia, joista yksi oli 48 jaardin pituinen, Super Bowlin historian pisin potkumaali aina tammikuuhun 1994 asti._NEWLINE_Uransa aikana Stenerud teki 373 potkumaalia 558 yrityksest\xc3\xa4 (66 prosenttia) ja onnistui 580 lis\xc3\xa4pisteyrityksess\xc3\xa4 601:t\xc3\xa4 (96 prosenttia). Yhteens\xc3\xa4 Stenerud teki kokonaiset 1699 pistett\xc3\xa4. Jan Stenerud nimettiin Pro Football Hall of Fameen 1991. H\xc3\xa4n on edelleen Hall of Famen ainoa pelk\xc3\xa4st\xc3\xa4\xc3\xa4n potkaisijana uransa tehnyt pelaaja. Kansas City Chiefs poisti k\xc3\xa4yt\xc3\xb6st\xc3\xa4 Stenerudin pelinumeron 3 vuonna 1994.'